Document ID: 32010R0383

KOMMISSIONENS FORORDNING (EU) Nr. 383/2010
af 5. maj 2010
om afvisning af en sundhedsanprisning af fødevarer, der ikke henviser til en reduceret risiko for sygdom og til børns udvikling og sundhed
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 18, stk. 5, og
ud fra følgende betragtninger:
(1)
I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
(2)
Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«.
(3)
Efter at have modtaget en ansøgning skal autoriteten straks underrette de øvrige medlemsstater og Kommissionen og desuden afgive udtalelse om den pågældende sundhedsanprisning.
(4)
Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse.
(5)
Som opfølgning på en ansøgning, som ELVIR S.A.S. indgav den 5. juni 2008 i henhold til artikel 13, stk. 5, i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende virkningerne af et mejeriprodukt med højt fiber- og proteinindhold på nedsættelse af sultfølelsen (spørgsmål nr. EFSA-Q-2008-396) (2). Den af ansøgeren foreslåede anprisning havde følgende ordlyd: »Dette produkt nedsætter sultfølelsen«.
(6)
Den 19. december 2008 modtog Kommissionen og medlemsstaterne den videnskabelige udtalelse fra autoriteten. Det fremgik af udtalelsen og de efterfølgende præciseringer fra autoriteten, at der ikke på grundlag af de fremlagte oplysninger var fastslået en årsagssammenhæng mellem indtagelse af det pågældende fiber- og proteinrige mejeriprodukt og en nedsat sultfølelse af ernæringsmæssig eller psykologisk værdi for så vidt angår indvirkning på energiindtaget gennem kosten. På denne baggrund konkluderede Den Stående Komité for Fødevarekæden og Dyresundhed på sit møde den 27. april 2009, at sundhedsanprisningen burde behandles mere dybtgående, og den 24. juni 2009 forelagde Kommissionen autoriteten en anmodning om yderligere rådgivning om en række aspekter vedrørende den indgivne ansøgning.
(7)
Den 22. juli 2009 modtog Kommissionen og medlemsstaterne autoritetens svar, hvori det præciseres, at det grundet manglen på oplysninger om de kostmæssige testbetingelser ikke var muligt udelukkende at tilskrive den undersøgte fødevare den observerede virkning. Den pågældende sundhedsanprisning kan således ikke anses for at opfylde kravene i forordning (EF) nr. 1924/2006 og bør ikke godkendes.
(8)
De bemærkninger fra ansøgerne og medlemmer af offentligheden, som Kommissionen har modtaget i overensstemmelse med artikel 16, stk. 6, i forordning (EF) nr. 1924/2006, er taget i betragtning ved fastsættelsen af foranstaltningerne i nærværende forordning.
(9)
Sundhedsanprisninger som omhandlet i artikel 13, stk. 1, litra c), i forordning (EF) nr. 1924/2006 er kun omfattet af de i samme forordnings artikel 28, stk. 6, fastsatte overgangsforanstaltninger, hvis de opfylder de sammesteds angivne betingelser, hvilket blandt andet indebærer, at ansøgninger om sundhedsanprisninger, der ikke er blevet vurderet og godkendt i en medlemsstat, skal være indgivet inden den 19. januar 2008. Eftersom ansøgningen om den sundhedsanprisning, der er genstand for nærværende forordning, ikke blev indgivet inden denne dato, kan den ikke omfattes af den i artikel 28, stk. 6, i samme forordning fastsatte overgangsperiode.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET FØLGENDE FORORDNING:
Artikel 1
Den i bilaget til nærværende forordning angivne sundhedsanprisning optages ikke på den i artikel 13, stk. 3, i forordning (EF) nr. 1924/2006 omhandlede EU-liste over tilladte anprisninger.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. maj 2010.

Labels: 12
0
3
17